EFF, AfriForum 'stamp en stoot' aan mekaar by Tuks | Netwerk24
EFF, AfriForum 'stamp en stoot' aan mekaar by Tuks
Deur Carryn-Ann Nel 18 Februarie 2016 18:21
Die EFF op Tukkies het gedreig om Donderdagaand die universiteit tot "stilstand" te bring nadat 'n vergadering wat hulle met die universiteit sou hê, uitgestel is.
"Ons gaan vanaand die universiteit toemaak. Ons slaap vanaand hier," het Kabelo Mahlobogwane, EFF-voorsitter by die Universiteit van Pretoria (UP), Donderdagmiddag gesê.
Terwyl daar teen 17:00 groot amok op kampus gemaak is en die EFF glo besemstokke as wapens gebruik het, het AfriForum Jeug-studente "Sarie Marais" op kampus gesing.
Dit volg ná 'n vergadering wat die universiteit met studenteleiers beplan het, onbepaald uitgestel is.
Die vergadering sou terugvoer aan studenteleiers gee oor vordering wat 'n taakspan gemaak het oor die hersiening van die universiteit se taalbeleid.
Volgens Mahlobogwane was dit as gevolg van AfriForum se teenwoordigheid by die vergadering "want hulle was nie genooi nie".
"Ek weet nie wat hulle daar gesoek het nie. Dit was net vir ons bedoel."
Mahlobogwane sê die gemoedere was ná die uitstel van die vergadering hoog tussen die EFF en AfriForum "en daar is gestamp en gestoot".
Jaco Oelofse, koördineerder van AfriForum-Tuks, het gesê alle studenteleiers is Maandag na die vergadering genooi en eers Donderdag in kennis gestel dat dit net met die EFF en Sasco sou wees.
"Ons het klaar gereël dat ons gaan – ons het almal 'n belang in die taalbeleid. Dit raak ons almal."
Hy het gesê die situasie was "baie erg".
"Een meisie se kop is oopgegooi met 'n bottel."
AfriForum beplan om klagte teen die skuldiges aanhangig gemaak.
Anna-Retha Bouwer, woordvoerder van die universiteit, het gesê geen formele kennisgewing oor enige betogings is ontvang nie.
"Die gewone sekuriteitsmaatreëls sal geld en in plek wees en geen ontwrigting van akademie, geweld of enige onwettige aksies sal geduld word nie."